Li Jesús koo saꞌ li tzuul Olivos.
Wulajaq chik naq toj eqꞌela koo wiꞌchik saꞌ li templo.
Li kꞌila tenamit keꞌwulak rikꞌin.
Ut naq kikꞌojla,
kiꞌok wiꞌchik chixchꞌolobꞌankil li xyaalal chiruhebꞌ.
Ebꞌ laj fariseo ut ebꞌ laj tzolol chaqꞌrabꞌ keꞌxkꞌam rikꞌin li Jesús jun li ixq yoo chixmuxbꞌal ru xsumlajik naq keꞌxtaw ut koxeꞌxxaqabꞌ chiruhebꞌ chixjunilebꞌ.
Keꞌxye:
—At tzolonel,
li ixq aꞌin yoo chixmuxbꞌal ru xsumlajik naq xqataw.
Saꞌ li chaqꞌrabꞌ li kixkꞌe qe laj Moisés naxye naq kutbꞌilebꞌ chi pek naq teꞌkamsiiq ebꞌ li ixq li nekeꞌxmux ru li xsumlajik joꞌ xbꞌaanu li ixq aꞌin.
Ut laaꞌat,
¿kꞌaꞌru nakaye?
chankebꞌ.
Keꞌxye re li Jesús chi joꞌkan yal re rilbꞌal kꞌaꞌ na ru tixye xbꞌan naq yookebꞌ chixsikꞌbꞌal kꞌaꞌru teꞌxjit wiꞌ.
Abꞌan li Jesús kixxulubꞌ ribꞌ ut kiꞌok chi tzꞌiibꞌak chiru chꞌochꞌ rikꞌin ruꞌuj ruqꞌ.
Ut xbꞌan naq yookebꞌ chixpatzꞌbꞌal,
li Jesús kixaqli wiꞌchik ut kixye rehebꞌ:
—Li ani maakꞌaꞌ xmaak saꞌ eeyaanq,
aꞌan li xbꞌeen li tixkut li pek,
chan.
Ut kixxulubꞌ ribꞌ ut kiꞌok wiꞌchik chi tzꞌiibꞌak chiru chꞌochꞌ.
Naq keꞌrabꞌi li kꞌaꞌru kixye,
keꞌrekꞌa ribꞌ xbꞌan naq wankebꞌ xmaak ut keꞌok chi eelk chi xjuunqalebꞌ.
Xbꞌeen wa keꞌel li cheekel wiinq ut chirixebꞌ aꞌan keꞌel li toj saajebꞌ.
Kikana xjunes li Jesús ut li ixq xaqxo chiru.
Li Jesús kixaqli wiꞌchik ut kixye re li ixq:
—¿Bꞌar wankebꞌ li yookebꞌ chi jitok aawe?
¿Ma maa ani xkꞌehok aawe chixtojbꞌal aamaak?
chan.
Ut li ixq kixye re:
—Maa jun,
Qaawaꞌ.
— Ut li Jesús kixye re:
—Chi moko laaꞌin tatinkꞌe chixtojbꞌal aamaak.
Ayu ut matmaakobꞌ chik,
chan.